இந்திய அறிவியல் கல்வி, ஆராய்ச்சி நிறுவனம், பெர்காம்பூர்

இந்திய அறிவியல் கல்வி, ஆராய்ச்சி நிறுவனம், பெர்காம்பூர் (Indian Institute of Science Education and Research, Berhampur) என்பது இந்தியாவின் ஒடிசாவின் பெர்காம்பூரில் உள்ள ஒரு தன்னாட்சி பொது ஆராய்ச்சி மற்றும் அறிவியல் கல்வி நிறுவனமாகும். 2016ஆம் ஆண்டில் நிறுவப்பட்ட இந்த நிறுவனம், மனிதவள மேம்பாட்டு அமைச்சகத்தால் நிறுவப்பட்ட 7 இஅகஅ நிறுவனங்களில் ஒன்றாகும். இ. அ. க. ஆ. நிறுவனம் பெர்காம்பூர் இந்திய அரசால் தேசிய முக்கியத்துவம் வாய்ந்த நிறுவனமாக அங்கீகரிக்கப்பட்டுள்ளது. இந்த நிறுவனம் ஆகத்து மாதத்தில் 2016-17 கல்வியாண்டிலிருந்து செயல்படத் தொடங்கியது. இங்கு இளநிலை அறிவியலுடன் இணைந்த முதுநிலை அறிவியல் (BS-MS) இரட்டை பட்டம், முனைவர், ஒருங்கிணைந்த முனைவர் பட்டங்களை கணிதம், இயற்பியல், வேதியியல், உயிரியல் மற்றும் புவி அறிவியல் ஆகிய பிரிவுகளில் வழங்குகிறது. தரவு அறிவியல், உயிர் பொறியியல், பொறியியல் இயற்பியல் போன்ற துறைகளிலும் மாணவர்கள் கல்வியினைத் தொடரலாம். கூடுதலாக, இங்கு முனைவர் பட்டத்திற்குப் பிந்தைய மேலாய்வு திட்ட வாய்ப்புகளையும் வழங்குகிறது.

 வரலாறு 
இந்திய அரசின் மனிதவள மேம்பாட்டு அமைச்சகத்தின் அறிவிக்கையின் மூலம் 2006ஆம் ஆண்டில் இந்திய அறிவியல் கல்வி மற்றும் ஆராய்ச்சி நிறுவனங்கள் (இஅகஅநி) உருவாக்கப்பட்டன. அடிப்படை அறிவியலில் தரமான கல்வி, ஆராய்ச்சியை ஊக்குவிப்பதை நோக்கமாகக் கொண்டுள்ளது. இதே ஆண்டில், புனே,கொல்கத்தாவில் இஅகஅநி திறக்கப்பட்டன. இதைத் தொடர்ந்து மொகாலி (2007), போபால், திருவனந்தபுரம் (2008), திருப்பதி (2015), பெர்காம்பூர் (2016) ஆகிய இடங்களில் கல்வி நிறுவனங்கள் இயங்கின. இந்நிறுவனங்கள் அறிவியல் கல்வி, ஆராய்ச்சியை ஒருங்கிணைப்பதை நோக்கமாகக் கொண்ட  பட்டம் வழங்கும் தன்னாட்சி நிறுவனமாகும்.

 வளாகம் 
இதன் ஆரம்ப ஆண்டுகளில், பெர்காம்பூருக்கு அருகிலுள்ள லாடிகிராமில் அரசு தொழில் நுட்ப நிறுவன வளாகத்தில் தற்காலிகமாகச் செயல்பட்டுவந்தது. பின்னர் 200 ஏக்கர் பரப்பளவில் அமைந்துள்ள, வங்காள விரிகுடா வளாகத்திற்கு மாறியது.

இந்த நிறுவனத்தின் வளாகத்தில் விரிவுரை அரங்குகள், ஆண், பெண் மாணவர்களுக்கான தனி தங்குமிடம், ஒரு உணவுக்கூடம், ஒரு கலையரங்கம், குதிரை சவாரி, தடகளம், பூப்பந்து ஆகியவற்றிற்கான வசதிகள் உள்ளன.

 கல்வித் திட்டங்கள் 
இ. அ. க. ஆ. நி. பெர்காம்பூர் ஆரம்பத்தில் ஒருங்கிணைந்த இளநிலை-முதுநிலை, ஒருங்கிணைந்த முனைவர் பட்ட ஆய்வு, முனைவர் ஆய்வுத் திட்டங்களை வழங்கியது. திட்டங்களுக்கான சேர்க்கை கூட்டு சேர்க்கைத் திட்டத்தின் மூலம் மற்ற இ. அ. க. ஆ.க. நி.-ளுடன் ஒருங்கிணைந்து செயல்படுபடுகிறது.

இந்தப் படிப்புக்கான சேர்க்கை கூட்டு சேர்க்கைக் குழுவால் நிர்வகிக்கப்படும் ஐ. ஐ. எஸ். இ. ஆர் ஆப்டிடியூட் டெஸ்ட் (ஐ. ஏ. டி.) மூலம் நடைபெறுகிறது. முன்னதாக, ஒருங்கிணைந்த நுழைவுத்தேர்வு (மேல்நிலை), இளம் விஞ்ஞானிகள் ஊக்கத் திட்ட தரவரிசைகளையும் இளநிலைப் படிப்புகளில் சேர்க்கைக்கு பயன்படுத்தியது. முனைவர் பட்டப் படிப்புகளுக்கு, விண்ணப்பதாரர்கள் அறிவியலில் முதுநிலைப் பட்டம் அல்லது ஒருங்கிணைந்த முனைவர் பட்ட திட்டத்திற்கு இளநிலை பட்டம் பெற்று விண்ணப்பிக்கலாம். விண்ணப்பதாரர்கள் நேர்காணல் மூலம் தேர்ந்தெடுக்கப்பட்டனர். இவர்கள் தேசிய அளவிலான நுழைவுத் தேர்வில் தகுதி பெற்றவர்களாக இருப்பது அவசியம்.

இ. அ. க. ஆ. நி. பெர்காம்பூரில் மாணவர்கள் உயிரியல், வேதியியல், கணிதம், இயற்பியல், தரவு அறிவியல், பூமி மற்றும் சுற்றுச்சூழல் அறிவியல் உள்ளிட்ட பல்வேறு துறைகளில் பயிற்றுவிக்கப்படுகின்றனர். இந்த துறைகளில் ஆராய்ச்சிக் கல்வியும் ஊக்குவிக்கப்படுகிறது.

 மேலும் காண்க 
 இந்திய அறிவியல் கல்வி மற்றும் ஆராய்ச்சி நிறுவனங்கள்

 வெளியிணைப்புகள் 
 ஐ. ஐ. எஸ். இ. ஆர் இணையதளம்
 IISER பெர்ஹாம்பூர் அதிகாரப்பூர்வ வலைத்தளம்

 மேற்கோள்கள் 

பகுப்பு:இந்திய அறிவியல் கல்வி, ஆராய்ச்சி நிறுவனங்கள்